БАТЛАВ.

УЛСЫН ИХ ХУРЛЫН ГИШҮҮН Ж.ЧИНБҮРЭН

**ДОНОРЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ**

**ТУХАЙ ХУУЛИЙН ТӨСЛИЙН ҮЗЭЛ БАРИМТЛАЛ**

**Нэг.Хуулийн төсөл боловсруулах болсон үндэслэл, шаардлага**

Донорын тухай (шинэчилсэн найруулга) хуульд нэмэлт, өөрчлөлт оруулах тухай хуулийн төслийг боловсруулах дараах хууль зүйн болон практик шаардлага байна. Үүнд:

**1.1.Хууль зүйн үндэслэл**

Монгол Улсын Үндсэн Хуулийн Арван зургадугаар зүйлд Монгол Улсын иргэн “амьд явах, эрүүл мэндээ хамгаалуулах, эмнэлгийн тусламж авах” үндсэн эрхийг эдлэхээр тунхагласан.

Монгол Улсын Их Хурлаас Донорын тухай /Шинэчилсэн найруулга/ хуулийг 2018 оны 01 дүгээр сарын 19-ний өдөр баталсан бөгөөд 2021 онд хоёр удаа өөрчлөлт оруулсан болно.

Донорын тухай (шинэчилсэн найруулга) хуульд иргэдэд учирч байгаа санхүүгийн дарамтыг багасгах, донорын үйл ажиллагааны удирдлага, зохион байгуулалтыг сайжруулах, донорын үйл ажиллагааг зохицуулах алба байгуулах, амьгүй донороос эд, эрхтэн шилжүүлэн суулгах эрх зүйн орчинг боловсронгуй болгох, амьд донороо хамгаалах, донороос реципиентэд цусны үүдэл эс шилжүүлэн суулгах, хүйн цусны банк болон цусны үүдэл эсийн банк байгуулах, бэлгийн эсийн донор, тээгч эхийн тусламж, үйлчилгээний асуудлыг шийдвэрлэх, цусны донор элсүүлэх, алдаршуулах, урамшуулах, цусны болон амьд донорт эмнэлгийн тусламж, үйлчилгээг хөнгөлөлттэй үнээр үзүүлэх, амралт, сувилалд амраах зэрэг зохицуулалтыг хууль эрх зүйн хүрээнд нарийвчлан тусгасан хэдий ч өнөөдрийн мөрдөгдөж буй хууль нь цаг үеийн шаардлагыг бүрэн хангахгүй байгаа тул зарим харилцааг зохицуулах, нэмэлт, өөрчлөлт оруулах зайлшгүй хэрэгцээ, шаардлага байна.

**1.2.Практик шаардлага**

Монгол Улсад эрхтэн шилжүүлэн суулгах мэс заслын эмчилгээ эрчимтэй хөгжиж байгаа бөгөөд 2006 онд бөөр шилжүүлэн суулгах анхны мэс заслыг амжилттай хийснээс хойш 2022 оны 03 дугаар сарын 01-ний өдрийн байдлаар 256 иргэнд бөөр (215 иргэнд амьд донороос, 41 иргэнд амьгүй донороос бөөр шилжүүлэн суулгасан), 194 иргэнд элэг (172 иргэнд амьд донороос, 22 иргэнд амьгүй донороос элэг шилжүүлэн суулгасан), 24 иргэнд ясны чөмөгний үүдэл эс, 24 иргэнд нүдний эвэрлэг, 735 иргэнд арьс, 65 иргэнд шөрмөс, 373 иргэнд үр шилжүүлсэн суулгах эмчилгээг амжилттай хийгээд байна. Мөн нойр булчирхай болон зүрх шилжүүлэн суулгах үндэсний багуудыг байгуулж, бэлтгэл ажлыг нь ханган ажиллаж байна.

Донорын тухай (шинэчилсэн найруулга) хуульд Монгол Улсын 25 насанд хүрсэн иргэн эрхтнээ бусдад шилжүүлэн суулгахыг зөвшөөрсөн шийдвэрээ гаргах тухай заасан нь амьдралд нийцэхгүй байна. Тухайлбал, 25 насанд хүрээгүй амьд болон амьгүй донороос эс, эд, эрхтэн шилжүүлэн авах, суулгах боломжгүй байгаа нь хугацаа алдах, эмчлүүлэгчийн өвчин улам даамжрах, биеийн байдал хүндрэх, цаашлаад амь нас эрсдэх эрсдэлийг бий болгож байна.

Улсын Их Хурлын Тамгын газрын Парламентын судалгааны хүрээлэнгээс хийсэн судалгаанаас авч үзвэл АНУ, ОХУ, Турк, Энэтхэг улсад 18 насанд хүрсэн иргэн сайн дурын үндсэн дээр эд, эрхтний донор болохыг зөвшөөрдөг бол Сингапур улсад 21 насанд хүрсэн иргэн эд, эрхтний донор болохыг хуулиараа зөвшөөрчээ. Манай улсын хувьд донор болох насны доод хязгаар бусад улс орнуудтай харьцуулахад харьцангуй өндөр байна.

Донорын тухай хуулийн 9 дүгээр зүйлд донорын үйл ажиллагааг уялдуулан зохицуулах, мэргэжил арга зүйн туслалцаа үзүүлэх, хяналт тавих, нэгдсэн бүртгэл мэдээллийн сан байгуулах чиг үүрэг бүхий Зохицуулах албыг байгуулах тухай заасан. Тус алба нь эс, эд, эрхтнийг шилжүүлэн суулгах үйл ажиллагаатай холбоотой мэдээ мэдээлэл, холбогдох тоо баримтыг цуглуулж, хадгалах нэгдсэн бүртгэл, мэдээллийн сан /ДАТА бааз/-г ажиллуулж байгаа бөгөөд уг мэдээллийн сангийн үйл ажиллагааг зохицуулах эрх зүй орчныг бүрдүүлэх шаардлагатай байна.

Эс, эд , эрхтэн шилжүүлэн суулгах үйл ажиллагааны явцад гарч болох ёс зүйн хэм хэмжээтэй холбогдсон харилцааг зохицуулах үүрэг бүхий эмнэлгийн мэргэжилтний Ёс зүйн хороог эрүүл мэндийн асуудал эрхэлсэн төрийн захиргааны төв байгууллагын дэргэд байгуулах шаардлагатай байна.

Дэлхийн олон улс оронд (Австрали Улсад “National Donate Life Family Support Service NDFSS”, АНУ-д “Center of Organ Recovery and Education” түүнээс хэрэгжүүлдэг “Gift of Life Donor Program” болон “Organ Donation Grief Counseling Program”, БНСУ-д “KODA” буюу “Korean Organ Donation Agency”) донорын ариун үйл хэргийг таниулах, ухамсарлуулан ойлгуулах, нөлөөллийн үйл ажиллагаа явуулдаг төв ажиллаж, эс, эд, эрхтний донор болж хүний амь нас, эрүүл мэндийг аврах үйл хэрэгт юугаар ч үнэлж болохгүй хувь нэмрээ оруулж, буян үйлдсэн амьгүй донорын гэгээн дурсгалыг хүндэтгэх, гэр бүлд нь хүндэтгэл илэрхийлэх, сэтгэл санааны дэмжлэг, туслалцаа үзүүлдэг байна.

Эрүүл мэндийн байгууллагуудаас жил бүр “Донорыг хүндэтгэх өдөрлөг”, “Танд баярлалаа” зэрэг олон нийтийг хамруулсан арга хэмжээг зохион байгуулдаг бөгөөд энэ арга хэмжээний хүрээнд цусны болон амьд донорт талархал илэрхийлэх, урамшуулан алдаршуулах, амьгүй донор болон гэр бүлд нь хүндэтгэл үзүүлэх зэрэг арга хэмжээг зохион байгуулна.

АНУ-д унаа, байр, хоол болон хөдөлмөр эрхлээгүй үед цалин хөлс олгох, асрах зардал, үзлэгийн төлбөр болон татварын хөнгөлөлт үзүүлдэг бол Солонгос Улсад (Internal Organs Transplant Act, Chapter 3-2 Article 27-2 Assistance for Organ Donor, etc.) амьгүй донорт оршуулгын зардал, амьд донорт эмчилгээний зардал, цалинтай чөлөө, сэтгэл зүйн болон хууль зүйн зөвлөгөө өгдөг байна.

Иймээс манай улсын хувьд амьд донорт болон амьгүй донорын гэр бүлд дэмжлэг, туслалцаа үзүүлэх зайлшгүй шаардлагатай байна.

Өнөөдрийг хүртэл төрөөс амьгүй донорын гэр бүлд ямар нэгэн дэмжлэг, туслалцаа үзүүлж байгаагүй бөгөөд цаашид амьгүй донорын гэр бүлд оршуулгын тэтгэмж олгох, нас барсан даатгуулагчийн гэр бүлийн гишүүнд үзүүлэх тэтгэмжийн хэмжээг нэмэгдүүлэх хэрэгцээ, шаардлага гарч байна.

Эс, эд, эрхтнийг шилжүүлэн суулгах үйл ажиллагааг зохицуулах албанаас тархины үхэлтэй хүний гэр бүлтэй уулзалт хийж, эс, эд, эрхтний донор болгох тухай хүсэлтийг тавихад тэдний зүгээс ямар нэгэн мөнгөн дэмжлэг, туслалцаа үзүүлэх эсэх, ялангуяа оршуулгын зардалд дэмжлэг үзүүлэх тухай 95% нь асууж байсан бөгөөд төрөөс дэмжлэг үзүүлэх хууль, эрх зүйн зохицуулалт байхгүй гэсэн хариултыг сонсоод, 45 гэр бүлээс 20 гэр бүл донор болгохоос татгалзсан болно.

**Хоёр.Хуулийн төслийн зорилго, ерөнхий бүтэц, зохицуулах харилцаа, хамрах хүрээ**

Хуулийн төслийн зорилго нь эс, эд, эрхтэн шилжүүлэн суулгах тусламж үйлчилгээний хүрээг нэмэгдүүлэх, эс, эд, эрхтэн шилжүүлэн суулгах үйл ажиллагааны явцад гарч болох ёс зүйн хэм хэмжээтэй холбогдсон харилцааг зохицуулах үүрэг бүхий мэргэжлийн Ёс зүйн хороо болон нэгдсэн бүртгэл мэдээллийн санг байгуулах эрх зүйн орчныг бүрдүүлэх, донор, түүний гэр бүлд санхүүгийн болон бусад дэмжлэг, туслалцааг үзүүлдэг болохтой холбогдсон харилцааг зохицуулахад оршино.

Хуулийн төслийг Хууль тогтоомжийн тухай хуулийн 22 дугаар зүйлийн 22.1.2-т заасны дагуу боловсруулсан бөгөөд Донорын тухай хууль болон хамт өргөн мэдүүлэх хуульд дараах нэмэлт, өөрчлөлтийг тусгалаа:

1.Монгол Улсын 21 насанд хүрсэн иргэн сайн дурын үндсэн дээр эрхтнээ бусдад шилжүүлэн суулгах эрх зүйн орчин бүрдэнэ.

2.Эс, эд, эрхтний донорын нэгдсэн бүртгэл, мэдээллийн сан байгуулж, уг сангийн ажиллах журмыг эрүүл мэндийн асуудал эрхэлсэн төрийн захиргааны төв байгууллага батална.

3.Эрүүл мэндийн асуудал эрхэлсэн төрийн захиргааны төв байгууллагын дэргэд эс, эд, эрхтэн шилжүүлэн суулгах үйл ажиллагаатай холбоотой мэргэжлийн Ёс зүйн хороог байгуулна.

4.Нийгмийн даатгалын сангаас амьгүй донорын оршуулгын тэтгэмжид санхүүгийн дэмжлэг үзүүлэх эрх зүйн орчин бий болно.

5.Амьд донорууд жилд нэг удаа дотоодын рашаан сувилалд үнэ төлбөргүй сувилуулах эрхтэй болно.

**Гурав.Хуулийн төсөл батлагдсаны дараа үүсч болох эдийн засаг, нийгэм, хууль зүйн үр дагавар, тэдгээрийг шийдвэрлэх талаар авч хэрэгжүүлэх арга хэмжээний талаар**

Донорын тухай хуульд нэмэлт, өөрчлөлт оруулах тухай хуулийн төслийг хэрэгжүүлэхэд амьд донорыг магадлан итгэмжлэгдсэн дотоодын рашаан сувилалд жилд нэг удаа үнэ төлбөргүй сувилуулах, амьгүй донорын оршуулгад зориулан оршуулгын тэтгэмж олгох боломжтой болно.

Хуулийн төсөл батлагдсанаар эс, эд, эрхтэн шилжүүлэн суулгах тусламж үйлчилгээний хүрээ нэмэгдэж, гадаадын улс оронд тусламж, үйлчилгээ авах иргэдийн тоо буурч, иргэдийн амьд явах, эрүүл мэндээ хамгаалуулах, эмнэлгийн тусламж, үйлчилгээ авах эрх хангагдана.

Донорын тухай хуулийн эрх зүйн орчин илүү боловсронгуй болно.

**Дөрөв.Хуулийн төсөл Монгол Улсын Үндсэн хууль болон бусад хуультай хэрхэн уялдах, түүнийг хэрэгжүүлэх зорилгоор цаашид шинээр боловсруулах буюу нэмэлт, өөрчлөлт оруулах, хүчингүй болгох хуулийн талаар**

Хуулийн төсөл нь Монгол Улсын Үндсэн хууль болон холбогдох хууль тогтоомжтой нийцсэн бөгөөд уг хуулийн төсөлтэй холбогдуулан Эрүүл мэндийн тухай хуульд нэмэлт оруулах тухай, Нийгмийн даатгалын сангаас олгох тэтгэвэр, тэтгэмжийн тухай хуульд нэмэлт оруулах тухай хуулийн төслийг боловсруулсан болно.

**---oOo---**